b'\n_START_ARTICLE_\nRiigikogun vaalit 2011\n_START_PARAGRAPH_\nVuoden 2011 riigikogun vaalit eli Viron parlamentin vaalit j\xc3\xa4rjestettiin 6. maaliskuuta 2011, jolloin valittiin 101 edustajaa Viron parlamenttiin, riigikoguun. Vaaleissa oli k\xc3\xa4yt\xc3\xb6ss\xc3\xa4 viiden prosentin \xc3\xa4\xc3\xa4nikynnys. \xc3\x84\xc3\xa4nestysaktiivisuus kohosi vuoden 2007 vaalien 61,9 prosentista 63,5 prosenttiin.\n_START_SECTION_\nEnnakkoasetelmat\n_START_PARAGRAPH_\nEnnen vaaleja Viro oli juuri toipumassa maahan iskeneest\xc3\xa4 kansainv\xc3\xa4lisest\xc3\xa4 talouslamasta, jonka seurauksena muun muassa ty\xc3\xb6tt\xc3\xb6myys oli j\xc3\xa4\xc3\xa4nyt korkealle yli 10 prosentin tasolle. Vaaleja ja kampanjointia kuitenkin pidettiin poikkeuksellisen v\xc3\xa4ritt\xc3\xb6min\xc3\xa4. Reformipuolueen ennustettiin jatkavan hallitusvastuussa yhdess\xc3\xa4 Is\xc3\xa4nmaan ja Res Publican liiton kanssa. Ennusteiden mukaan hallituspuolueiden \xc3\xa4\xc3\xa4niosuus olisi noin 50 prosenttia. Suurimman oppositiopuolueen Keskustapuolueen ennustettiin j\xc3\xa4\xc3\xa4v\xc3\xa4n 23 prosenttiin._NEWLINE_Viron suojelupoliisi julkisti joulukuussa 2010 asiakirjoja, jonka mukaan keskustapuolueen puheenjohtaja Edgar Savisaar olisi pyyt\xc3\xa4nyt vaalirahoitusta Ven\xc3\xa4j\xc3\xa4lt\xc3\xa4. Keskustapuolue asettui kuitenkin tukemaan puheenjohtajaansa, ja Savisaar pysyi puolueensa johdossa. Tapauksen j\xc3\xa4lkeen p\xc3\xa4\xc3\xa4ministeri Andrus Ansip ilmoitti, ettei mene samaan hallitukseen Ven\xc3\xa4j\xc3\xa4lt\xc3\xa4 rahaa pyyt\xc3\xa4neen kanssa. Presidentti Toomas Hendrik Ilves katsoi ETV:n haastattelussa ettei Keskustapuoluetta tulisi hyv\xc3\xa4ksy\xc3\xa4 hallitukseen maaliskuun riigikogun vaalien j\xc3\xa4lkeen, mik\xc3\xa4li Savisaarta ei eroteta puolueesta. Ilves piti vaalirahapyynt\xc3\xb6\xc3\xa4 uhkana Viron turvallisuudelle._NEWLINE_Vaaleissa Savisaaresta tuli maan \xc3\xa4\xc3\xa4nikuningas, h\xc3\xa4n sai 23 000 henkil\xc3\xb6kohtaista \xc3\xa4\xc3\xa4nt\xc3\xa4. Kokonaisuudessaan keskustapuolue menetti kuitenkin kolme paikkaa.'